ବ‌ହିଃ କର୍ଣ୍ଣ ପ୍ରଦାହ

ବ‌ହିଃ କର୍ଣ୍ଣ ପ୍ରଦାହ, (ଇଂରାଜୀ ଭାଷାରେ External otitis ବା swimmer's ear), କ‌ହିଲେ ବାହ୍ୟ କର୍ଣ୍ଣ ନଳୀର (ear canal) ପ୍ରଦାହକୁ ବୁଝାଏ । ଏହି ରୋଗରେ କାନ ଯନ୍ତ୍ରଣା (ear pain), ବାହ୍ୟ କାନ ଫୁଲା ଓ ବେଳେବେଳେ ଶ୍ରବଣହାନୀ ହୁଏ । ପିନା ବା ବାହାର କାନ (outer ear) ହଲିଲେ ଯନ୍ତ୍ରଣା ହୁଏ । ଅତି ସାଂଘାତିକ ନ ହେଲେ ପ୍ରାୟ ଜ୍ୱର ହୁଏନାହିଁ । 

ବ‌ହିଃ କର୍ଣ୍ଣ ପ୍ରଦାହ ଛଅ ସପ୍ତାହରୁ କମ ହୋଇଥିଲେ ଆକ୍ୟୁଟ ଓ ୩ ମାସରୁ ଅଧିକ ହୋଇଥିଲେ କ୍ରନିକ, ଏହି ଦୁଇ ପ୍ରକାର ହୋଇପାରେ । ଜୀବାଣୁ ସଂକ୍ରମଣ ଯୋଗୁ ଆକ୍ୟୁଟ ଓ ଆଲର୍ଜି (allergies) ବା ଅଟୋଇମ୍ମ୍ୟୁନ (autoimmune disorder) ରୋଗ ହୋଇଥିଲେ କ୍ରନିକ ହୁଏ । ଆକ୍ୟୁଟ ହେବା ନିମନ୍ତେ ପ‌ହଁରା, ସାଧାରଣ ଆଘାତ, ଶ୍ରବଣ ଯନ୍ତ୍ର ବ୍ୟବ‌ହାର, ସୋରିଆସିସ ଓ ଚର୍ମ ପ୍ରଦାହ ରୋଗ ଇତ୍ୟାଦି ସଙ୍କଟ ଜନ‌କ ପରିସ୍ଥିତ ସୃଷ୍ଟି କରନ୍ତି । ମଧୁମେହ ରୋଗ ଥିଲେ ଏହି ରୋଗ ସାଂଘାତିକ ହୋଇ ମାଲିଗନାଣ୍ଟ ବ‌ହିଃ କର୍ଣ୍ଣ ପ୍ରଦାହ ହୋଇଯାଏ ।  ଲକ୍ଷଣ ଓ ଚିହ୍ନ ଦେଖି ରୋଗ ନିର୍ଣ୍ଣୟ କରାଯାଏ । କ୍ରନିକ ଓ ସାଂଘାତିକ କେଶ୍‌ରେ କାନ କେନାଲରୁ ସ୍ୱାବ ନେଇ କଲଚର (Culturing|) କରାଯାଏ ।  

ଆସେଟିକ ଏସିଡ (Acetic acid) କାନ ଡ୍ରପ ଏହି ରୋଗର ପ୍ରତିଷେଧ ଭାବରେ କାମ କରେ । ଆକ୍ୟୁଟ କେଶ୍‌ରେ ଆଣ୍ଟିବାୟୋଟିକ (antibiotic) ଯେପରିକି ଓଫ୍ଲୋକ୍ସାସିନ (ofloxacin) ବା ଆସେଟକ ଏସିଡ ଦିଆଯାଏ ।   ସ୍ଟିରଏଡ (Steroid) ଡ୍ରପ ମଧ୍ୟ ଆଣ୍ଟିବାୟୋଟିକ ସ‌ହିତ ଦିଆଯାଏ । କଷ୍ଟ ହେଲେ ଆଇବୁପ୍ରୋଫେନ ଭଳି ଯନ୍ତ୍ରଣା ଲାଘବକାରୀ ଔଷଧ ଦିଆଯାଇପାରେ । ଚର୍ମ ସଂକ୍ରମଣ ବା ଇମ୍ମ୍ୟୁନିଟି ଅଭାବ ଥିଲେ ପାଟିବାଟେ ଆଣ୍ଟିବାୟୋଟିକ ଦିଆଯାଏ ନ ହେଲେ ଏହା ପାଟିରେ ଦିଆଯାଏ ନାହିଁ । ଚିକିତ୍ସା ଆରମ୍ଭ କରିବାର ଏକ ଦିନ ମଧ୍ୟରେ ଉପଶମ ହେବା ଆରମ୍ଭ ହୁଏ ।  କ୍ରନିକ କେଶ୍‌ରେ କାରଣ ଅନୁସାରେ ଚିକିତ୍ସା କରାଯାଏ । 

ପ୍ରତି ବର୍ଷ ୧-୩% ଲୋକଙ୍କୁ ବ‌ହିଃ କର୍ଣ୍ଣ ପ୍ରଦାହ ରୋଗ ହୁଏ ଓ ତାଙ୍କ ମଧ୍ୟରୁ ୯୫% ଆକ୍ୟୁଟ ଧରଣର ଥାଏ । ଜୀବନରେ କେବେବି ଥରେ ହେଲେ ୧୦% ଲୋକ ଏହି ରୋଗରେ ଆକ୍ରାନ୍ତ ହୁଅନ୍ତି । ବୟସ୍କ ଲୋକ ଓ ୭ରୁ ୧୦ ବର୍ଷ ବୟସର ପିଲାଙ୍କଠାରେ ସାଧାରଣତଃ ଏହି ରୋଗ ଦେଖାଯାଏ । ପୁରୁଷ ଓ ମହିଳା ସମ ଭାବରେ ଆକ୍ରାନ୍ତ ହୁଅନ୍ତି ।  ଉଷୁମ ଓ ଆର୍ଦ୍ର ଜଳବାୟୁରେ ରୋଗ ଅଧିକ ହୁଏ । 

 ଆଧାର 

ଶ୍ରେଣୀ:ଚିକିତ୍ସା ବିଜ୍ଞାନ